google/wiki40b huggingface dataset:
Oxycorynidae

Utseende

Stort sett små (ofte 3 – 5 mm), avlange, noe flate biller, brune, rødlige eller svarte. Oversiden er snau eller med spredte, fine hår eller skjell, ofte noe glinsende, gjerne kraftig og tett punktert. Hodet er i midten trukket ut til en snute som er lengre enn resten av hodet. Antennene sitter festet ved roten av snuten, rett ved øyets framkant. Antennenes to-tre ytterste ledd danner en løs kølle. Brystskjoldet (pronotum) er bredere enn langt, tilsmalnet framover, med markerte sidekanter. Det er ofte tett og sterkt punktert. Dekkvingene er avlange og parallellsidige. Beina er ganske korte og kraftige, baklårene gjerne sterkt fortykkede. På mellom- og bakbeina har leggene og lårene en rekke av kraftige knøler på oversiden. Framleggene (protibiae) har en kam av børster som brukes til å rense antennene. Føttene er fem-leddete, men det fjerde leddet er svært lite og knapt synlig. Det tredje og ofte også det andre leddet er tolappede. På framføttene er det ytterste leddet lengre enn de fire innerste til sammen.

Levevis

De artene som lever i Mellom-Amerika er knyttet til konglepalmer av slekten Zamia, der de spiser pollen i hann-kongler.

Radiasjon på Hawaii

Slekten Proterhinus har dannet svært mange arter på Hawaii-øyene. Minst 160 arter er beskrevet fra øygruppen. Dette er et eksempel på radiasjon, et fenomen som man kan se innen mange dyregrupper på Hawaii og enkelte andre isolerte øyer. En art har opprinnelig kommet til øyene der mange økologiske nisjer som på kontinentene var fylt av en rekke forskjellige grupper, er ledige. Denne arten kan i løpet av forholdsvis kort tid gi opphav til en mengde nye arter som bruker forskjellige tilgjengelige ressurser. Andre kjente eksempler på slik radiasjon på Hawaii er innen fruktfluer av slekten Drosophila og draktfugler (Drepanididae), og landsnegle-slekten Partula i Polynesia.
Skogfond

Skogfond, fram til 2005 kalt skogavgift, er en tvungen fondsavsetning som skal gi skogeieren et bedre grunnlag for å finansiere tiltak med sikte på en bærekraftig forvaltning av skogressursene.
I Norge skal hver skogeiendom med produktiv areal over 10 dekar sette av mellom 4 % og 40 % av verdien av omsetningen ved salg av skogsvirke på en skogfondskonto. Skogfondskontoen blir administrert av skogbruksstyresmaktene. Skogfondsmidlene kan skogeieren bruke til skogkultur, skogbruksplanlegging, skogproduksjon, skogsveier og tiltak som tar sikte på å sikre viktige miljøverdier i skogen.
Rentene av inneståande skogfond kan brukes til den offentlege administrasjonen av skogfondsordninga, og ellers til ulike skogbruksformål, spesielt informasjon og rettledning i spørsmål som gjelder skog og skogbruk.
NM i roing 1993

NM i roing 1993 ble arrangert på Vangsvatnet på Voss 18. september 1993. 
Kongepokalvinnere ble Stavanger Roklub (singlesculler med Kjetil Undset) og Christiania Roklub (singlesculler med Kristine Klaveness).
Kawa Baldsek

Kawa Paltsek (tibetansk: སྐ་བ་དཔལ་བརྩེགས་, wylie: ska ba dpal brtsegs, født i Kawah i Phenpo-dalen, Tibet), også kjent som Kawa Peltseg var en av de 25 disiplene til Padmasambhava under det tibetanske imperium. Han var en av syv munker som ble ordinert av Śāntarakṣita og ble en av de største oversettere av buddhistiske tekster til tibetansk. Han oppfylte i så måte en profeti av Padmasambhava. Han var en av de viktigste bidragsytere til oversettesen av den tibetanske buddhistiske kanon og Nyingma Gyübum.
"Kawa" er et stedsnavn og "Paltseg" betyr "det glinsende fjellet."
Coq Rouge – Rød Hane

Bakgrunn

Coq Rouge er den første boken i serien om Carl Hamilton.
Carl Hamilton ble laget av Jan Guillou i 1973, da han – sammen med kollegaen Peter Bratt – avslørte Informationsbyrån (IB), og deres omfattende overvåking av venstreradikale svensker gjennom etterkrigstiden, kjent som IB-affären. For sin rolle i avsløringen ble Guillou dømt til fengsel for spionasje. Hans mål med Hamiltonbøkene var å skrive det han kunne om etterretningsverden selv om han ikke hadde lov til det.
Kodenavnet «Coq Rouge», kommer fra en prat mellom Näslund og hans israelske motpart etter et møte i Frankrike med alle sikkerhetsorganene i Europa. Näslund sier at Hamilton er stolt som en hane og en kommunist noe israeleren svarer med «Hvorfor ikke kalle ham Rød Hane, Coq Rouge?».
En venn av Guillou, Gabriel Oxenstierna var inspirasjonen til Hamilton. Oxenstierna var greve og sosialist. Grunnen til navnevalget Hamilton var fordi det var mange med adelsnavnet Hamilton, men ikke så mange Oxenstierna.

Handling

Carl Gustaf Gilbert Hamilton ble født inn i den svenske adelen, men ble frastøtte seg familiens holdninger og ble medlem av Clarté og en Vietnam aktivist. Han gikk inn i forsvaret med det målet å infiltrere systemet for å styrke det. Under treningen for å bli en angrepsdykker, fikk han et tilbud av "DG" (et akronym for Den Gamle), en pensjonert sjef i den svenske etterretningstjenesten men fremdeles aktiv.) Staten skulle betale for en dobbel utdanning for han i USA: han skulle studere IT åpent og spionasje i hemmelighet (treningen inkluderte et opphold hos Navy SEALs) i fem år. Han aksepterte og ble det nyeste våpenet i den svenske etterretningstjenesten.
Etter tilbakekomsten fra USA som Løytnant (i reservestyrken) og Greve, er det ikke plass til han hos den militære etterretningstjenesten på grunn av politiske forandringer i Sverige. Han blir midlertidig plassert hos Säkerhetspolisen SÄPO, under direktør Henrik P. Näslund, som Hamilton hater.
Sammen med to andre SÄPO-politifolk, får han i oppgave å etterforske mordet på en høytstående SÄPO offiser. Mordet var profesjonelt utført, med få spor og en vag beskrivelse av morderen. Palestinske terrorister blir mistenkt siden offeret jobbet med en sak om Sort september, og kanskje hadde informasjon om et kommende terrorangrep. I Oslo følger politiet en mann med samme beskrivelse som morderen. etterforskningen tar Hamilton med ifra Stockholm til Oslo, Beirut, Rødehavet, kysten av Israel og tilbake til Stockholm for den store finalen ved den uoffisielle palestinske ambassaden.
Gnathocera nigrolineata

Utseende

En middelsstor, avlang gullbasse. Oversiden er for det meste dekket med tett, skittenhvit bestøvning, men den svarte grunnfargen skinner gjennom som svarte lengdestriper: en midtstripe på hodet, to midtstriper og svarte sidekanter på pronotum, på dekkvingene er sømmen svart og i tillegg er det to, ofte litt oppbrutte, svarte lengdestriper på hver dekkvinge. Hodet har to små tenner foran. Beina er brunrøde.

Levevis

Arten er knyttet til gressenger. De voksne billene finnes gjerne på aksene til ulike gress.

Utbredelse

Arten er utbredt i Guinea.
NORTaC-C2IS

NORTaC-C2IS er et datamaskinbasert kommando- og kontrollsystem i bruk i det norske Forsvaret. Det er levert av Kongsberg Defence Systems, og har vært i bruk siden 2002. En enklere variant for bruk i kjøretøyer heter NORTaC-mobile..
Allen Iverson

College-karriere

Iverson spilte to sesonger for Georgetown Hoyas, basketballaget til Georgetown University, fra 1994 til 1996 før han ble trukket opp til NBA av klubben Philadelphia 76ers.
For collegelaget spilte han totalt 67 kamper der han startet 66 av dem. Iverson scoret i gjennomsnitt 25 poeng per kamp, ga i gjennomsnitt 4,7 målgivende pasninger per kamp og stjal ballen fra motspilleren gjennomsnittlig 3,35 ganger per kamp.

Philadelphia 76ers

I 1996 ble Allen Iverson trukket opp til NBA i første opptaksrunde av klubben Philadelphia 76ers. Det skulle senere vise seg at Iverson ble i klubben i hele 10 sesonger før han ble byttet til Denver Nuggets.
I 2005/06-sesongen spilte Iverson 72 kamper for Philadelphia 76ers der han startet dem alle. Han scoret i gjennomsnitt 33 poeng per kamp og stjal ballen fra motstanderen i gjennomsnitt 1,94 ganger per kamp. Iverson spilte denne sesongen gjennomsnittlig 43,1 minutter per kamp. Han traff på 44,7 % av skuddene sine fra banen og 81,4 % fra straffelinjen. Denne sesongen scoret han også sitt 17 000 poeng for klubben.

Denver Nuggets

Tidlig i 2006 ble Allen Iverson byttet til Denver Nuggets. Etter å ha blitt byttet dit i 2006 fra Philadelphia 76ers har han tatt rollen som lagets point guard, selv om mange vil si at hans virkelige talent vises mest dersom han spiller shooting guard.

Detroit Pistons

3. november 2008 ble Allen Iverson byttet til Detroit Pistons for Chauncey Billups, Antonio McDyess og Cheikh Samb.

Comeback for Philadelphia 76ers

Etter 2008/09-sesongen ble det ingen avtale mellom Detroit Pistons og Iverson. Dette var trolig grunnet uoverenstemmelser angående spilletid og Iversons rolle på laget. Iverson hadde tidligere uttrykt at han var svært misfornøyd med å ikke starte kamper. Senere i 2009 plukket Philadelphia 76ers han opp, og ga han en kontrakt. I 2010 gikk kontrakten hans ut, og siden ingen NBA-klubber hadde tilbudt han en ny klubb før 2010/11-sesongen signerte han en toårskontrakt for Beşiktaş Cola Turka verdt 4 millioner dollar; en betydelig midre sum enn han har tjent tidligere da han har tjent opptil 5 ganger så mye.

Utmerkelser

I debutsesongen ble han kåret til ligaens beste førsteårsspiller. Iverson er veldig rask, svært god defensivt og en glimrende skytter. Han blir imidlertid ofte kritisert for å være for egoistisk i sin spillestil, og enkelte hevder at han er mer opptatt av sin egen scoringsstatistikk enn at laget vinner. Til tross for dette ledet Iverson Philadelphia 76ers til NBA-finalen i 2001, men der tapte laget mot Los Angeles Lakers.
Iverson var NBAs toppscorer i 1999, 2001, 2002 og 2005].
Van's Aircraft RV-4

Motor

De fleste selvbyggerne monterer Lycoming O-360 motor på 160 hk med fast 2 bladet propell, men det er også noen med 180 hk og trebladet vridbar konstant-hastighetspropell, og enkelte ned mot 100hk. Det er forsøkt å montere modifiserte bilmotorer, men fabrikken anbefaler sterkt å montere Lycoming småflymotor. Det monteres vanligvis ventil og røropplegg for å suge motorolje fra øvre del av motoren, slik at motoren beholder smøring ved negativ G / flyging opp-ned. 
Det er bensintanker foran på begge vinger innerst ved flykroppen med 60 liter på hver side. I venstre bensintank er det en slange med et lodd som suger bensin fra den siden av tanken som for øyeblikket er ned. Noen fly har bygget om vingetuppen slik at det er bensintank på 30 liter i hver vingeende.
Det er laget en egen variant av RV-4, kalt Harmon Rocket, med 400 hk motor, kortere vinger og ombygget bak-kropp med høyere øvre plater og kortere "canopy".

Reisefly

RV-4 er brukt endel til reisefly siden det med normalt motorpådrag kan fly i 280-300 km/t. Det er plass til to personer med lite bagasje. Man sitter behagelig, med ekstremt god utsikt, men har minimal plass til annet i cockpit. For spesielt høye eller kraftige personer kan plassen bli for liten. Oppfølgermodellen RV-8 er på mange måter lik RV-4, men har endel mer plass i cockpit.
RV-4 er utstyrt med effektive flaps som gir en lav stallhastighet med mulighet for å benytte korte flystriper. 
På grunn av liten luftmotstand kan flyet fort gli på seg stor fart ved å sette nesa noe nedover. Ved akroflyging må flyet derfor fort taes ut av stup for å unngå for høy fart.
Hovedhjulene er festet med lange stålstenger som er festet i motorbukken. Det er ikke støtdempere eller annen svingningsdemping, slik at flyet lett spretter opp igjen om det landes med mye gjennomsynk når hjulene tar bakken.
Jon Johanson fra Australia har fløyet jorda rundt to ganger med RV-4.
Vatreastrild

Beskrivelse

En liten fugl, 11-13 cm lang, vingespenn 12- 14 cm og vekt 7- 10 g. Den har smal kropp, korte, runde vinger og forholdsvis lang avrundet hale. Nebbet og øyestripe er skinnende røde, ellers er den for det meste gråbrun med fine mørkebrune tverrstriper. Kinn og strupe er uklart hvite, undersiden gjerne rødlig. Overgump, undergump og hale er mørke. Hunnen likner hannen, men er svakere farget og mangler rødt på undersiden. Ungfuglene har svart nebb, men likner ellers hunnen. 
Lydene består av kvitring og summing. Sangen er en enkel, hes og nasal strofe, som går ned på slutten

Naturlig forekomst

Det fins ca. 17 underarter fordelt på størsteparten av Afrika sør for Sahara. Unntatt de tørreste områdene og de tetteste skogområdene. De trives best i åpent terreng med spredte trær og busker, i bredder av elver og sjøer med takrør og i hager,parker og jordbruksområder. De kan være tamme og kan komme inn i hager, parker og på åkrer. I enkelte områder er de svært tallrike og utenfor hekketiden sees de gjerne i flokker på hundrevis, ofte tusener.
Arten finnes opprinnelig i: Angola, Botswana, Burundi, Kamerun, Den sentralafrikanske republikk, Republikken Kongo, Den demokratiske republikken Kongo, Elfenbenskysten, Ekvatorial-Guinea, Etiopia, Gabon, Ghana, Guinea, Kenya, Lesotho, Liberia, Malawi, Mosambik, Namibia, Nigeria, Rwanda, São Tomé og Príncipe, Sierra Leone, Somalia, Sør-Afrika, Sør-Sudan, Sudan, Swaziland, Tanzania, Uganda,  Zambia og Zimbabwe.

Spredning på grunn av menneskelig aktivitet

Som populære burfugler er de blitt introdusert over store deler av verden, og har etablert seg i frihet i subtropiske områder der tilgangen på gressfrø og lignende er tilstrekkelig: Først og fremst en rekke øyer utenfor Afrika: St. Helena, Ascension, the Kapp Verde-øyene , São Tomé og Príncipe, Mauritius, Réunion, Rodrigues, Seychellene og Île Amsterdam. I mindre antall på de atlantiske øyene Madeira, Gran Canaria, Tenerife og Azorene. I Amerika fins de på Trinidad, Bermuda og enkelte steder i Brasil. I Europa har den i senere tid spredd seg til Portugal og Spania, hvor den er blitt ganske vanlig i de større byene Madrid, Barcelona og Valencia. Det er små populasjoner på stillehavsøyene Ny-Caledonia, Vanuatu, Tahiti og Hawaii.
Dick Grayson

Dick Grayson er personnavnet til en oppdiktet superhelt, den første av flere som har gått under navnet Robin og som figurerer i tegneserier utgitt av DC Comics. Skikkelsen ble skapt av Bob Kane, Bill Finger og Jerry Robinson og opptrådte første gang i det amerikanske tegneseriebladet Detective Comics #38 i mars 1940. Robin fungerer som «sidekick» eller assistent til superhelten Batman, skjønt ingen av dem har superkrefter, men støtter seg på sine akrobatiske evner, kløkt og tekniske hjelpemidler.
I tegneseriene blir Dick Grayson beskrevet som den yngste i «Flying Graysons», en familie av akrobater. Dick blir vitne til at resten av familien blir drept av en mafiasjef som ville presse penger fra sirkuset de arbeidet for. Bruce Wayne, alter ego for Batman, har selv blitt motivert av en lignende opplevelse da hans egne foreldre ble drept av en skurk, blir Dicks juridiske verge og fosterfar. Dick blir deretter Batmans partner i kampen mot kriminalitet under navnet Robin.
I de tegneseriene som ble utgitt fra 1940-tallet og fram på 1980-tallet, ble Dick Grayson og Robin framstilt som en tenåringsgutt, og i denne perioden var Batman og Robin uatskillelige. I tegneserien Teen Titans («Tenåringstitanene») som begynte å komme ut på 1960-tallet, ble imidlertid Robin en del av liga av unge superhelter som også bekjempet kriminalitet. Her ble han i 1984 til «Nightwing», en figur skapt av tekstforfatteren Marv Wolfman og tegneren George Pérez. (Tales of the Teen Titans #44 1984). I 2009 overtok Dick Grayson midlertidig rollen som Batman i Grant Morrison og Frank Quitelys serie Batman and Robin. Batmans sønn Damian har her rollen som Robin.
Som Robin har Dick Grayson opptrådt i flere andre mediatilpasninger av Batman, blant annet en føljetong på 15 kapitler av Batman som ble utgitt i 1943 av Columbia Pictures hvor han ble spilt av Douglas Croft. En tilsvarende føljetong kalt Batman and Robin ble utgitt i 1949 av Columbia Pictures hvor han ble spilt av Johnny Duncan. I TV-serien og kinofilmen Batman som ble produsert mellom 1966 og 1968, ble rollen spilt av Burt Ward. I filmen Batman Forever (1995) og oppfølgeren Batman & Robin (1997) ble han spilt av Chris O'Donnell.
Forney gasskraftverk

Forney gasskraftverk er et varmekraftverk i Kaufman County, i delstaten Texas i det sørlige USA. Anlegget har en installert produksjonskapasitet på 1.762  MW fordelt på 6 turbiner a 170 MW hver, og 2 turbiner på 382 MW hver. Operatør er energiselskapet FIPLE Forney LP. 
Kraftverket stod ferdig utbygd i 2003. Brenselkilden er naturgass.
Oemospila

Utseende

En middelsstor, lang og slank, gråbrun trebukk, dekkvingene med mørke flekker. Antennene er tynne og betydelig lengre enn kroppen. Pronotum er tønneformet, litt lengre enn bredt. Dekkvingene er litt avsmalnende bakover. Beina er ganske lange med litt fortykkede lår.

Utbredelse

Slekten er utbredt i det sørlige Kina, Assam og Laos.
US Open 2006 (tennis)

US Open 2006 ble arrangert for 125 gang og ble spilt i perioden 28. august til 10. september. Singleturneringen for herrer ble vunnet av Roger Federer og dametittelen ble vunnet av Marija Sjarapova. Martin Damm & Leander Paes seiret i herredoublen og Nathalie Dechy & Vera Zvonarjova ble mestere i damedouble. Mixeddoubletittelen gikk til Bob Bryan & Martina Navrátilová.
Courtney Love

Musikkarriere

Courtney Love var vokalist i Faith No More en kort periode på starten av 1980-tallet. Samtidig var hun med i Sugar Baby Doll sammen med Kat Bjelland og Jennifer Finch.
Senere var hun med å danne bandet Babes in Toyland, også sammen med Bjelland. Courtney dannet siden bandet Hole i 1989, som offisielt ble oppløst i 2002. Nå er hun solo-artist.
I starten av karrieren lyktes Courtney mer som skuespiller og spilte blant annet i Sid & Nancy (film om Sid Vicious og Nancy Spungen) i 1986.
Courtney Love er kjent som en trendsetter og har fått æren for stilen «kinderwhore». Det diskuteres om hun har stjålet ideen fra Kat Bjelland, eller om det er omvendt.
Skjævesland bru

Skjævesland bru er ei 58 meter lang jernfagverksbru over Mandalselva nordvest for Øyslebø i Marnardal kommune i Vest-Agder. Brua ble bygget i 1895 og er en del av fylkesvei 302. Brua har tredekke.
Norsk Stål

Norsk Stål AS er et norsk firma med landsdekkende produksjon- og distribusjonsvirksomhet innen stål og metaller. De markedsfører og distribuerer produkter og tilhørende tjenester til forskjellige kunder i næringslivet, hovedsakelig innenfor bygg og anlegg-, olje & gass-, maritim og mekanisk industri. Administrerende direktør er Helge Runer. I 2015 ble Norsk Stål AS fusjonert med Leif Hübert Stål, og eies i dag 100 % av Leif Hübert AS. Bedriften har en årlig omsetning på cirka 2 milliarder, og om lag 300 ansatte fordelt utover 13 avdelinger i hele Norge.

Historie

Bedriften som anses som forløperen til Norsk Stål AS - «Peter Schreiner sen» ble grunnlagt i Oslo i 1823. Gjennom årene har bedriften fusjonert med flere kjente aktører i bransjen, som Stormbull, Aspelin og Kahrs & Fleischer. 
I 2015 fusjonerte Norsk Stål  med Leif Hübert Stål, og Leif Hübert AS eier 100 % av Norsk Stål AS.
Bedriftens avdelinger sprer seg fra Søgne i sør til Harstad i nord. Hovedkontorfunksjoner finnes på deres avdelinger i Søgne og Asker.
Provinsen Carolina

Provinsen Carolina, engelsk The Province of Carolina, var mellom årene 1663 og 1729 en britisk koloni i Nord-Amerika. Provinsen ble delt 1729 i en nordlig og en sørlig provins som etter USAs selvstendighetserklæring ble delstatene Nord-Carolina og Sør-Carolina. 
Provinsen Carolina var en koloni i britiske Amerika, kontrollert av Lord Proprietors, eierne, en gruppe på åtte engelske adelsmenn, blant annet rikskansleren Edward Hyde, og som ble uformelt ledet av Anthony Ashley-Cooper, 1. jarl av Shaftesbury. Misnøye over styringen av provinsen førte til at en stedsfortredende guvernør ble utnevnt for å administrere den nordlige halvdelen i 1691.
Delingen av en nordlig og sørlig del ble endelig i 1712, men begge kolonien forble på hendene til den samme gruppen av eiere. Et opprør mot eierne brøt ut i 1719 som førte til at det ble utnevnt en kongelig guvernør for Sør-Carolina i 1720. Etter bortimot et tiår hvor den britiske regjeringen forsøkte å kjøpe ut eierne ble både Nord-Carolina og Sør-Carolina kongelige kolonier i 1729.
Ryssby socken (Sunnerbo)

Ryssby socken i Småland inngikk i Sunnerbo härad og er siden 1971 en del av Ljungby kommun i Kronobergs län i Sverige.
Socknens areal er 176,3 kvadratkilometer, hvorav 159,83 utgjør land. I 2000 fantes det 1 438 innbyggere. Tettstedet Ryssby med sognekirken Ryssby kyrka ligger i sognet.
The Early Beatles

Sporliste

Albumet inneholder elleve av de fjorten sangene fra gruppens første britiske LP, Please Please Me. Sangene som ikke er inkludert her er: «I Saw Her Standing There» (inkludert på Meet the Beatles!), «Misery», og «There's a Place».  De to siste sangene kom til slutt ut på en Capitol LP-utgivelse i 1980, på den amerikanske versjonen av albumet Rarities.
Selv om Vee Jay hadde lagd fire Beatles album fra disse innspillingene (alle hadde kommet på listene), solgte fortsatt albumet etter å ha blitt gitt ut på Capitol og kom seg inn på top 50.
Hans von Wangenheim

Ekteskap

Von Wangenheim giftet seg i 1902 med Johanna (Hanna) Freiin von Spitzemberg (1877–1960), datter av baronesse Spitzemberg.

Diplomatiske posteringer

Han var førstesekretær ved ambassaden i Konstantinopel 1899-1904, og deretter minister til Mexico 1904-1908, chargé d'affaires i Tanger i Marokko i 1908, minister i Athen i Hellas 1909-1009, men hans siste postering, som han innehadde til sin død, var som ambassadør i Konstantinopel (1912 til 1915). Dette var umiddelbart før og litt inn i første verdenskrig. Hans forgjenger var Adolf Marschall von Bieberstein, og han ble etterfulgt av ambassadør Paul Graf Wolff Metternich zur Gracht.

Som ambassadør i Konstantinopel

Wangenheim spilte er viktig rolle i det å sikre at Det osmanske rike gikk inn i verdenskrigen på sentralmaktenes side. Wangenheim hadde overoppsyn med Max von Oppenheims fremgangsrike arbeide med å få den osmanske kalifen til å utrope jihad mot Trippelententen.
På denne tid var det i Tyrkia an sosialistisdk revolusjonær våpemnhandler og tysk agent, Alexander Parvus. Wangenheim sendte Parvus til Berlin i mars 1915 med anbefalinger av hans plan om at Tyskland burde støtte bolsjevikene mot Det russiske rike.
Folkemordet på armenerne: Da han særlig fra mai 1915 mottok stadig flere detaljerte opplysninger som grusomheter mot armenere, nølte Wangenheim noe før han gjorde deportasjonene og massakrene på Det osmanske rikes armenske mindretall til tema i sine meldinger tilbake til Berlin. Faktisk skulle han høste fordømmende kommentarer i den amerikanske ambassadør  Henry Morgenthaus meldinger hjem og senere bok om folkemordet. I et intervju med en amerikansk journalist skal Wangenheim på dette tidspunkt ha sagt: «Jeg klandrer ikke tyrkerne for hva de gjør med armenerne ... det er fullt ut berettiget».
Men så kom han snart likevel til den erkjennelse at det «ikke lenger hersker tvil om at Porten forsøker å tilintetgjøre den armenske rase i det tyrkiske rike», og han intervenerte til sin død både overfor den osmanske regjering som for sine foresatte i Berlin.
Xiuyu

Xiuyu (kinesisk: 秀屿区; pinyin: Xiùyǔ Qū) er et bydistrikt i provinsen Fujian i Folkerepublikken Kina. Det ligger i byprefekturet Putian. Det har et areal på 508 km² og teller ca. 790.000 innbyggere (2004).
Meizhouøya tilhører bydistriktet.
Elling (film)

Handlingen

Elling er en hjertevarm historie om to av livets gutter på usikre skritt i verden. Fra en skjermet tilværelse på Brøynes behandlingshjem møter vi Elling og Kjell-Bjarne som med ett skal klare seg alene i en trygdeleilighet på Majorstuen i Oslo. Men for de to kompisene som sliter med engstelse og angst, er ikke alt like hverdagslig og enkelt. Det kan være tøft nok å forlate leiligheten. Et mareritt å gå i butikken. Utenkelig å nærme seg kvinner. Om ikke på strak arm, våger de seg etterhvert likevel ut for å overvinne utfordringene.